*NAGY GÁBOR*

**Januári utakon**

T

éli, kövér, kedélyünket lehangoló, mokány esőcseppek telepszenek az útra. Egészen furcsa, olykor kegyetlen formáját mutatja az igazság. Az autónk kerekei téli gumin kapaszkodnak a víztől és sártól nyálkás aszfaltba. Úton vagyunk. Az igazságérzetünk beletörődött a rideg januári valóságba. Az életünk is alkalmazkodott az évszakból adódó körülményekhez. Fekete István írja egyik regényében: „Az idő nem áll meg. Az idő épít és temet. Mintha minden általa lenne, pedig csak benne történik.” Hasonlóképpen vagyunk az utakkal, az igazsággal és az életünkkel.

Egészen közel már vízkereszt. A karácsonyi ünnepek záróakkordja. A farsangi időszak kezdete. A húsvétot megelőző negyven napos böjt előtti féktelen mulatozás ideje. Új, ismeretlen út van készülőben. Jézus Tamás kérdésére válaszol. „Uram, nem tudjuk, hova mégy, honnan tudnánk az utat?” De milyen jó újra és újra hallani Jézus válaszát: „Én vagyok az út, az igazság és az élet!” Én vagyok az utad! Én vagyok a megbízható és tökéletes igazságod! Én vagyok az élet!

Jézus kitaposta az utat. Elment a halálba. Viszont jött húsvét és mennybemenetel. Gondolj ezen a hűvös januári napon is a húsvéti evangéliumra és mennybemenetel történésére! Az Atyától megdicsőülését kérő Krisztus fenségére: „Atyám, eljött az óra: dicsőítsd meg a te Fiadat, hogy a Fiú is megdicsőítsen téged”. (Jn 17,1) Gondolj a mennybe kívánkozó lélek derűs hallelujájára, amint azt Szent Ágoston oly szépen fogalmazta meg: „Add, hogy veled együtt mi is a mennybe menjünk, és szívünk hozzád emelkedjék!” Gondolj a lélek örömujjongására Krisztus dicsősége láttán, melyben az övéit is részesíti: „Adjatok hálát az Atyának, aki alkalmassá tett titeket arra, hogy a szentek örökségében, a világosságban részesüljetek… ő vitt át minket szeretett Fiának országába.” (Kolossé 1,12-13) És végül gondolj az Atyához menni készülő Krisztus imájára: „Kijelentettem a te nevedet az embereknek…Többé nem vagyok a világban, de ők a világban vannak, én pedig tehozzád megyek.” (Jn 17,6. 11) Ezek a sorsdöntő állomások Krisztus útjára emlékeztetnek. Krisztus követőinek útja pedig a szoros kapu és a keskeny út, amely az életre vezet!

Aki őbenne van, annak örök élete van! Aki közösségben él vele, a legjobb úton jár! Nem tévelyeg! Hanem hideg, nyirkos, esős időben is célra tart. Krisztus az igazsága! Krisztus az élete! Így hát lépésről lépésre közeledik a teljesség felé.

Legyen csodálatos januári hitvallásod: Élek többé nem én, hanem él bennem a Krisztus, aki az utam, az igazságom, az életem… mindenem! Ki az út végén is elibéd jön.

Debrecen, 2018. január 3.